יוצקים את המים לקערת מיקסר. מוסיפים שמרים ומערבבים. מוסיפים קמח, סוכר ומלח ומערבלים בוו לישה כ-3 דקות עד שמתקבל בצק.
מעבירים את הבצק למשטח מקומח בעזרת קלף ולשים ידנית על ידי אחיזת הבצק בחלקו העליון ומתיחתו לכיוון הנגדי אלינו, תוך כדי קריעת הבצק. מסובבים את הבצק רבע סיבוב, וחוזרים על פעולת המתיחה והסיבוב כ-10 פעמים עד שהבצק מקבל מרקם חלק.
מעבירים את הבצק לקערה מקומחת ומפזרים מעל מעט קמח. מכסים את הקערה בניילון נצמד ומתפיחים כ-30 דקות עד שהבצק כמעט מכפיל את נפחו.
מחממים חמאה במיקרוגל עד שהיא מתרככת אך לא נמסה לגמרי.
משמנים תבנית במעט חמאה.
מקמחים משטח עבודה ומניחים עליו את הבצק. מחלקים בעזרת קלף ל-8 כדורים שווים במשקל של כ-100 גרם כל כדור.
מניחים את הכדורים בתבנית המשומנת ועוטפים בניילון נצמד. מניחים להתפחה של כ-30 דקות נוספות בטמפ' החדר עד שהכדורים כמעט מכפילים את נפחם.
משמנים תבנית קובנה ב-2 כפות מהחמאה.
משמנים משטח עבודה בכף חמאה. לוקחים כדור מהקערה, מניחים כף נוספת של חמאה מעליו, לוחצים בעדינות ומשטחים. מותחים לעלה בגודל 30×30 ס"מ. החמאה עוזרת לרדד את הבצק לעלה דק מאוד מבלי שייקרע. אם הוא נקרע מאחים וממשיכים.
מקפלים את צדו השמאלי של הבצק עד לאמצע ואת חלקו הימני מקפלים מעל השמאלי. מגלגלים את הבצק מהחלק התחתון לגליל. חוצים כל גליל לשניים ומציבים כל חלק בתבנית כשהחלק החתוך כלפי מעלה. חוזרים על התהליך עם יתר הכדורים. משאירים כף חמאה מומסת להמשך. מסדרים את החלקים בעיגול בסיר מהחלק החיצוני פנימה. דוחסים את כל החלקים כדי שייכנסו לסיר.
מכסים בניילון נצמד ומניחים במקום חמים (למשל מעל המקרר) לכ-40 דקות עד להכפלת הנפח.
מחממים תנור ל-180 מעלות ומברישים את הקובנה בחמאה שנותרה.
אופים כ-15 דקות. מנמיכים את חום התנור ל-160 מעלות ואופים 40-30 דקות עד שנוצר גוון זהוב. מצננים 20 דקות לפני שמעבירים מהסיר לצלחת. מגישים עם עגבניות מגוררות מתובלות במלח ושמן זית.